钦定古今图书集成/理学汇编/学行典/第047卷 > 诗经 > 《大雅烝民》
## 钦定古今图书集成/理学汇编/学行典/第047卷 > 诗经 > 《大雅烝民》

天生烝民，有物有则。民之秉彝，好是懿德。

〈朱注〉言天生众民，有是物必有是则。盖自百骸九窍五脏而达之君臣父子夫妇长幼朋友，无非物也，而莫不有法焉。如视之明，听之聪，貌之恭，言之顺，君臣有义，父子有亲之类是也。是乃民所执之常性，故其情无不好此美德者。昔孔子读《诗》至此而赞之曰：“为此诗者，其知道乎！故有物必有则，民之秉彝也，故好是懿德”，而《孟子》引之以证性善之说，其旨深矣，读者其致思焉。〈大全〉西山真氏曰：“盈天地之闲，莫非物也，人亦物也，事亦物也，有此物则具此理，是所谓则也。则者，准则之谓，一定而不可易

“也。彝而言‘秉’者，浑然一理，具于吾心，不可移夺，若秉执然。为其有此，故于美德无不知好之者，仁义忠孝，所谓美德也。人无贤愚，莫不好之也。” 觉轩蔡氏曰：“天命所赋谓之则，人性所禀谓之彝，存于心而有所得者谓之德，其实一而已矣。孔子又加一‘必’字于‘有则’之上，加一‘故’字于‘好是’之上，其旨愈明矣。孟子举此诗，盖谓‘秉彝好德’，心之所好处，即是性之发动处。就性初发动处指出以示人，方见得性之本善。” 定宇陈氏曰：“天之生人，气以成形；理亦赋焉。气之成形者，物也；理之成性者，则也。自性之确然有定者言之，谓之则；自性之秩然有常者言之，谓之彝；自其行道而得此性理于心者言之，谓之德；好以情” 言也。“惟其有此，则是以秉此彝；惟其性秉此彝，是以情好。” 此德，情之所发，好善如此，则性之本善可知矣。此言赋受性情至精至微之理，《三百篇》第一义也。